Návrh na zrušenie úlohy č. 8 v mesiaci november v Pláne legislatívnych úloh vlády Slovenskej republiky na rok 2003 (uznesenie vlády Slovenskej republiky č. 1358 
z 11. decembra 2002) s odôvodnením

Ministerstvo vnútra Slovenskej republiky má na základe úlohy p.č. 8 v mesiaci november v Pláne legislatívnych úloh vlády Slovenskej republiky na rok 2003 predložiť na rokovanie vlády Slovenskej republiky návrh zákona, ktorým sa mení a dopĺňa zákon č. 424/1991 Zb. o združovaní v politických stranách a v politických hnutiach v znení neskorších predpisov.
Podľa Plánu legislatívnych úloh vlády Slovenskej republiky na rok 2003 (uznesenie vlády Slovenskej republiky č. 1358 z 11. decembra 2002) je dôvodom predloženia návrhu novely zákona “riešiť dôsledky vyplývajúce z nesplnenia si právnych povinností politickými stranami a politickými hnutiami”. Uvedený dôvod predloženia návrhu novely zákona vychádzal najmä z uznesenia Výboru Národnej rady Slovenskej republiky pre financie, rozpočet a menu z 12. júna 2002, v ktorom výbor žiada ministra vnútra “novelizovať zákon č. 424/1991 Zb. o združovaní v politických stranách a v politických hnutiach v znení neskorších predpisov tak, aby sa mohol aktualizovať zoznam zaregistrovaných politických strán a hnutí a vymazať z registra tie politické subjekty, ktoré si neplnia svoje povinnosti v zmysle zákona”. 
Splnenie tejto úlohy na základe uvedeného podnetu by neznamenalo neúmerne rozsiahlu novelu zákona. Avšak v čase spracovania návrhu novely zákona boli známe aj ďalšie podnety, na ktoré bolo potrebné reagovať. Všetky podnety sa týkajú časti hospodárenia a financovania strán a hnutí v gescii Ministerstva financií Slovenskej republiky. Ide o tieto podnety:
1.	Odporúčanie Rady Európy (2003)4 o spoločných pravidlách proti korupcii pri financovaní politických strán a volebných kampaní, ktoré schválil výbor delegátov ministrov dňa 8. apríla 2003. Monitoringom implementácie tohto odporúčania bola poverená Skupina štátov proti korupcii – GRECO, ktorej členom je aj Slovenská republika.
2.	Návrh zákona, ktorým sa ruší zákon Národnej rady Slovenskej republiky č. 239/1994 Z. z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z. z. Tento návrh zákona bol predložený na rokovanie Národnej rady Slovenskej republiky. V odôvodnení tohto zákona je uvedené, že niektoré otázky sledovania príjmov a výdavkov strán a hnutí budú zapracované do návrhu novely zákona č. 424/1991 Zb. o združovaní v politických stranách a v politických hnutiach v znení neskorších predpisov.
3.	Uznesenie Národnej rady Slovenskej republiky č. 213 zo 6. marca 2003 k návrhu skupiny poslancov Národnej rady Slovenskej republiky k vážnym podozreniam o existencii korupcie a klientistických praktík v politickom systéme Slovenskej republiky. Týmto uznesením Národná rada Slovenskej republiky vyzýva vládu Slovenskej republiky, aby urýchlene dopracovala a predložila Národnej rade Slovenskej republiky o.i. návrh zákona o financovaní politických strán.
Uvedené podnety boli zohľadnené pri príprave návrhu novely zákona č. 424/1991 Zb. o združovaní v politických stranách a v politických hnutiach v znení neskorších predpisov v časti hospodárenie a financovanie, ktorá bola spracovaná v súčinnosti s Ministerstvom financií Slovenskej republiky. Pripomienkové konanie k návrhu novely zákona sa uskutočnilo od 11. septembra 2003 do 2. októbra 2003. Boli uplatnené iba dve zásadné pripomienky (Ministerstvo hospodárstva Slovenskej republiky a Úrad na ochranu osobných údajov), ktoré boli prerokované 20. októbra 2003, kedy sa účastníci dohodli na úprave znenia, ktorým boli rozpory odstránené. 
Spracovaný návrh novely zákona akceptáciou uvedených troch podnetov týkajúcich sa časti hospodárenia a financovania predstavuje veľmi rozsiahlu novelu zákona. Keďže časté a rozsiahle novelizácie sťažujú aplikáciu zákona a zapríčiňujú nesprávne chápanie najmä novoustanovených povinností, čo vedie k nedodržiavaniu, či porušovaniu zákona, je vhodné, aby bol spracovaný namiesto novely zákona nový zákon, v ktorom sa odstránia aj ďalšie nedostatky (ide o zákon z roku 1991, preto už názov, dikcia jednotlivých ustanovení, ani systematika zákona nezodpovedá súčasným požiadavkám tvorby zákonov).
Z uznesenia Národnej rady Slovenskej republiky č. 213 zo 6. marca 2003 vyplýva, že sa uvažuje o samostatnom zákone o financovaní politických strán. Zastávame však názor, že v záujme komplexnosti právnej úpravy by mal existovať jeden zákona, ktorý by obsahoval dve časti, a to 
1.	I. časť – kompetencia Ministerstva vnútra Slovenskej republiky
a)	vznik a zánik politických strán a politických hnutí ako právnických osôb (zápis a výmaz z registra vedeného Ministerstvom vnútra Slovenskej republiky),
b)	povinnosti právnických osôb v súvislosti s ich vznikom a zánikom,
c)	odchýlky od správneho konania,
d)	preskúmavanie rozhodnutí súdom (väzba na správne súdnictvo),
e)	zrušenie právnickej osoby inak ako vlastným rozhodnutím (t.j. zrušenie súdom na návrh generálneho prokurátora, resp. na návrh zákonom ustanoveného orgánu), ak právnická osoba porušuje povinnosti ustanovené zákonom,
2.	II. časť – kompetencia Ministerstva financií Slovenskej republiky
a)	hospodárenie politických strán a hnutí,
b)	financovanie zo štátneho rozpočtu
c)	transparentnosť a legálnosť príjmov a výdavkov,
d)	maximálna hranica členských príspevkov,
e)	vedenie účtovníctva a osobitnej evidencie darov a iných bezodplatných plnení,
f)	predkladanie výročných finančných správ a ich kontrola vo väzbe na plnenia zákonom ustanovených povinností Národnou radou Slovenskej republiky,
g)	sankcie za nesplnenie povinností, ktoré sa viažu na hospodárenie a financovanie (správu o plnení, či neplnení povinností predkladá Ministerstvu financií Slovenskej republiky Národná rada Slovenskej republiky).

Vzhľadom na uvedené sa navrhuje zrušiť úlohu p.č. 8 v mesiaci november v Pláne legislatívnych úloh vlády Slovenskej republiky na rok 2003 s tým, že v Pláne legislatívnych úloh vlády Slovenskej republiky na rok 2004 bude na mesiac február uložená Ministerstvu vnútra Slovenskej republiky v súčinnosti s Ministerstvom financií Slovenskej republiky úloha s názvom “Návrh zákona o politických stranách a politických hnutiach”. Išlo by o hlavnú gesciu Ministerstva vnútra Slovenskej republiky, pričom návrh zákona by pripravila pracovná skupina zložená zo zástupcov ministerstva vnútra, ministerstva financií, ministerstva spravodlivosti, úradu vlády – odboru boja proti korupcii a generálnej prokuratúry. Členov pracovnej skupiny vymenuje minister vnútra na návrh zainteresovaných.